钦定古今图书集成/历象汇编/乾象典/第066卷 > 坤舆图说 > 《诰咎文》〈有序〉魏·曹植
## 钦定古今图书集成/历象汇编/乾象典/第066卷 > 坤舆图说 > 《诰咎文》〈有序〉魏·曹植

《五行致灾》，先史咸以为应政而作。天地之气，自有变动，未必政治之所兴致也。于时大风，发屋拔木，意有感焉。聊假天帝之命，以诰咎祈福。辞曰：

“上帝有命，风伯雨师”，夫风以动气，雨以润时，阴阳协
和，气物以滋，亢阳害苗，暴风伤条，伊周是遇，在汤斯
遭，桑林既祷，庆云克举，偃禾之复，姬公去楚。况我皇
德，承天统民，礼敬川岳，祈肃百神，享兹元吉，釐福日
新。至若炎旱赫羲，飙风扇发，嘉卉以委，良木以拔，何
谷宜填，何山应伐，何灵宜论，何神宜谒？于是五灵振
悚，皇祇赫怒，招摇惊怯，欃枪奋斧。河伯典泽，屏翳司
风，回呵飞廉，顾叱丰隆，息飙遏暴，元敕华嵩，庆云是
兴，效厥丰年，遂乃沈阴坱比，甘泽微微，雨我公田，爰
暨于私，黍稷盈畴，芳草依依，灵禾重穗，生彼邦畿，年
登岁丰，民无馁饥。